[Foto’s] Besetters ‘vat vir hul erwe’ in ModimolleFoto: Facebook Die polisie is op die toneel waar besetters tans vir hulself erwe op munisipale en private grond langs die R101 by Modimolle (Nylstroom) in Limpopo uitmeet. Maroela Media verneem die besetting is deur die EFF geïnisieer, maar word glo deur die ANC ook ondersteun. Jaco Vosloo, ŉ boer in die gebied, het ŉ saak van betreding by die polisie aangegee nadat die besetters die heining na sy plaas afgebreek en glo begin het om erwe op sy plaas uit te meet. “Ek het gesien hoe die besetters gister [Donderdag] hier opdaag en begin om vir hulle grond op die munisipale grond langs my plaas uit te meet. Hulle meet sulke 10 x 10 m-stukke uit, plant vier paaltjies om dit aan te dui en begin dan die grond ontbos en skoonmaak,” het Vosloo aan Maroela Media gesê. “Toe ek weer sien, het hulle die heinings geknip en op my grond ook begin stukke grond uitmerk. Ek is vroeg vanoggend polisiestasie toe om ŉ saak aan te gee.” Foto: Facebook Volgens Vosloo het hy met sy terugkeer na die plaas die besetters genader en hulle gevra of hulle weet dat hulle op private grond is en dus van betreding aangekla kan word. “Ek het mooi met hulle gepraat en verduidelik dat dit nie reg is wat hulle doen nie. Ek was verbaas om te sien dat hulle glad nie aggressief was nie. Hulle het van my grond af gegaan toe ek hulle die polisiesaaknommer wys. Maar nou sien ek dat hulle weer inbeweeg.” Vosloo het gesê die hele stuk munisipale grond wat na raming sowat 40 ha is, is reeds deur die besetters uitgemerk. Hy het gesê hy glo nie dat die groep hom met opset teiken nie, maar eerder dat politieke partye probeer om ŉ stelling te maak en standpunt oor grondeise en grondherverdeling in te neem. Stefan Pieterse, nasionale woordvoerder van AfriSake, het aan Maroela Media gesê die organisasie sal Vosloo bystaan om so gou as moontlik ŉ dringende hofaansoek te bring om die besetters van sy grond te laat verwyder. “Ons sal die hof vra om ŉ interdik toe te staan om die balju en ander owerhede toestemming te gee om die besetters van die grond te verwyder en as’t ware Vosloo terug te sit in sy posisie as eienaar van die grond,” het Pieterse verduidelik. Foto: Facebook Intussen het kapt. Mamphaswa Seabi, woordvoerder van die polisie, aan Maroela Media bevestig dat ŉ saak van betreding aanhangig gemaak is. “Die polisie is op die toneel om die situasie te monitor. Ons ondersoek nog die saak en sal dit dan van daar af vat,” het Seabi gesê. Patrick Shika, woordvoerder van die Modimolle-munisipaliteit, het aan Maroela Media gesê hy is bewus van die grond wat “aan mense uitgedeel word”, maar sover hy weet het geen van die betreders nog begin om huise op die grond op te slaan nie. “Ons is nog besig met ons ondersoek en sal later ŉ verklaring in die verband uitreik. Tot dan kan ons nog geen kommentaar lewer nie,” het hy gesê. Chris Boshoff, AfriForum se streekskoördineerder vir Limpopo, het aan Maroela Media gesê hulle is ook besig om die situasie te monitor.